<classify> KAMATI ya Ulinzi na Usalama Wilaya ya Igunga mkoani Tabora kwa kushirikiana na madaktari wawili wa Hospitali ya Wilaya ya Igunga wamefanikiwa kumkamata daktari feki Matheo Daudi 49, mkazi wa kitongoji cha Mgongoro, kata ya Igunga Mjini akitibu wagonjwa na kulaza kwa zaidi ya miaka minane huku akiwa hana cheti cha udaktari.Kaimu Mganga Mkuu Wilaya ya Igunga, Abdallah Ombeni alisema tukio hilo lilitokea April 5, mwaka huu ambapo yeye na daktari Bwire Augustine ni miongoni mwa waliofuatana na Kamati ya Ulinzi na Usalama iliyokuwa imeagizwa na Mkuu wa Wilaya ya Igunga, John Mwaipopo kwenda kitongoji cha Mgongoro ambako kulikuwa na taarifa kuwa kuna daktari feki ana zahanati bubu.Amesema walipofika katika eneo hilo walimkuta daktari huyo feki ambapo alitaka kutoweka eneo hilo huku akiacha pikipiki yake hata hivyo alidhibitiwa na koplo Kelvin Julius wa Jeshi la Ulinzi la Wananchi wa Tanzania JWTZ anayefanya kazi ofisi ya Mshauri wa Mgambo na sajenti Charles Philipo wa Ofisi ya Uhamiaji Igunga.Ombeni alisema baada ya kufanya ukaguzi katika nyumba tatu ikiwemo anayoishi daktari huyo feki walikuta dawa aina mbalimbali za serikali na vifaa vya matibabu ambazo zimetumika na nyingine zikiwa hazijatumika.Amezitaja dawa hizo kuwa ni pamoja madumu manne ya povidone ya lita tano kila moja, maboksi sita ya mchanganyiko wa dawa mbalimbali zilizochanganywa na mabomba ya sindano zilizotumika na ambazo hazijatumika.Aidha vifaa vingine vilivyokamatwa katika zahanati hiyo bubu ni pamoja na BP machine 1, stethoscope 1, giving sets na drip za normal saline, catheter 1, urine bag 1, condom na daftari la wagonjwa waliotibiwa na wanaodaiwa katika zahanati hiyo.Ombeni amesema katika nyumba hizo tatu, mbili alikuwa ametengeneza zahanati bubu ambapo moja ina vyumba sita ambapo hakuna vitanda bali kuna mikeka na sandarusi ambazo hutumika kulalia wagonjwa wanaolazwa kwenye zahanati hiyo.Aidha walipofanya ukaguzi katika nyumba ya pili walikuta kuna chumba kimoja na sebule moja ambapo walibaini wagonjwa wawili mmoja binti wa miaka 13 aliyekuwa amelazwa kwenye kitanda cha mbao na wa pili akiwa mtoto wa mwaka mmoja akiwa na mama yake mzazi wakiwa wamelazwa kwenye mkeka chini.Baada ya kumaliza ukaguzi, Ombeni alisema walilazimika kumuomba daktari huyo awape cheti cha udaktari ambapo alisema hana na walipomuuliza dawa za serikali alikozitoa alidai yeye aliuziwa na mtu mmoja wa Mkoa wa Singida ambaye hakuweza kumtaja jina lake.Hata hivyo daktari huyo alipoendelea kuulizwa maswali alimuomba Kaimu Mganga Mkuu waelewane ampatie fedha ili aweze kumuachia ambapo Ombeni alisema hayuko tayari kuharibu kazi yake kwa kumlinda mhalifu.Baadhi ya wananchi wanaoishi katika kitongoji hicho akiwemo baba wa mtoto aliyelazwa hapo Ngalawila Micheluche, Maria Hojok, Sesisile Njoligo na Mawazo Baicheche walisema zahanati hiyo ina zaidi ya miaka minane huku wakiongeza kuwa walikuwa hawajui kama hana taaluma ya udaktari.  <topic>: KITAIFA 